एसडीएम बोले कल तक सूची दें, नहीं तो बर्खास्त कर दूंगा
आंगनबाड़ी कार्यकर्ताओं के प्रशिक्षण में पहुंचे थे एसडीएम सक्सेना
भास्कर संवाददाता | सोहागपुर
आंगनबाड़ी प्रशिक्षण में एसडीएम बृजेश सक्सेना ने आंगनबाड़ी कार्यकर्ता से रोजगार सहायक को फोन कराया। कहा शौचालय की सूची मांगो। कार्यकर्ता ने सूची के लिए कहा तो रोजगार सहायक ने कह दिया भगवान जाने कहां है शौचालय की सूची और कोई देता ही नहीं। इतना सुनने के बाद फोन एसडीएम ने लिया और कहा क्यों सूची नहीं दे रहे हैं? जवाब मिला साहब कार्यालय से नहीं मिल रही। इतना सुनने के बाद एसडीएम ने कहा कल तक माछा गांव में स्वीकृत शौचालय सूची आंगनबाड़ी को उपलब्ध कराएं, नहीं तो बर्खास्त कर दूंगा। जो तुम्हें सूची नहीं दे रहा उसको निलंबित कर दिया जाएगा।
प्रशिक्षण में पहुंचे एसडीएम ने कार्यकर्ताओं से कहा गांव में कितने शौचालय बनने हैं। इसकी सूची आपके पास होगी। माछा की कार्यकर्ता सुनीता भार्गव ने बोला सर हमारे पास सूची नहीं है। इतना सुनकर एसडीएम ने कार्यकर्ताओं की खिंचाई कर दी। यदि आपके पास सूची नहीं है तो फिर आप क्या कर रही हैं? जवाब में कार्यकर्ता ने कहा साहब सचिव, रोजगार सहायक सुनते नहीं हैं। सहायक की चर्चा सुनकर एसडीएम ने जमकर फटकार लगाई।
hin_Deva awa_Deva bho_Deva hin_Deva hin_Deva